A KATEDRÁLIS MINT ÉPÜLET

A gótikus katedrális: funkcióját tekintve a város plébániatemploma, egyben püspöki székesegyháza (a feudális monarchia értékrendjében ekkor súlyt kölcsönzött a településnek, ha egyben püspöki székhely is volt). Így a katedrális (cathedra = püspöki szék) a város jogállásának szimbóluma is lett, kifejezve a város gazdagságát. A püspökségen világi papok szolgáltak, így a katedrálishoz nem csatlakozott kolostor. Legföljebb a püspöki palota és a káptalan kanonoki házai csatlakoztak lazán a székesegyházhoz. A téralakításban is meghatározó, hogy benne monostori funkciót nem végeztek. A bonyolult mellékterek, kápolnák, altemplom elhagyása lehetővé tették a katedrálisban a téregységesítést. Általában a katedrális a város központjában, a főtér egyik végénél állt, többnyire szűk utcák vették körül. Csak a főhomlokzat érvényesült, így a kompozíció legfontosabb eleme a nyugati, kéttornyos homlokzat lett.

A katedrálisok jellemzői:

**Téralakítás**: A tér egységesítése érdekében a keresztház és a mellékterek szerepe csökkent, ezek szervesebben csatlakoznak a három- v. öthajós hosszházhoz. Elmaradt a kripta (altemplom), viszont általános a körüljárós franciaszentély használata. Westwerk, nyugati szentély - néhány kivételtől eltekintve (pl. Nevers, átépítés) - nincs, a nyugati toronypár között karzat van. Az empórium megmarad, vagy triforium helyettesíti (a kettő együttesen is előfordulhat).

**Szerkezetalakítás**: kikristályosodott a váz-szerkezet. A csúcsív alkalmazásával feloldódott a kötött boltozási rendszer, téglalap-alakú boltmezőket építettek. A korai katedrálisok gyakori szerkezete a hatsüveges boltozat. A kiegyensúlyozást támpillérekkel, támívekkel oldották meg (esetenként vonóvassal is kombinálva), a támívek egyensúlyát fiatornyok biztosították. A vázszerkezetnek megfelelően bordás boltozatot alkalmaztak.

**Tömegalakítás**: Általános a két nyugati torony használata, ezek - normann mintára – sisak nélküliek. Sokszor a hosszú ideig elhúzódó építkezés miatt a két torony kialakítása aszimmetrikus. A négyezet fölött huszártornyot építettek, ennek szerkezeti következménye a négyezetre nincs. A francia-szentélyre jellemző lépcsős tömegalakítást a támívek-támpillérek rendszere feloldja ill. elfedi. Fiatornyokat sokszor díszítő céllal is alkalmaztak.

**Homlokzatképzés**: A katedrális legfontosabb nézete a nyugati homlokzat. Függőleges irányban hármas tagolású, a két toronytest között a főhajó oromfala jelentkezik. Az alsó sávban hármas kapuzat van (normann hatás), a kapuk zarándok-típusú osztott kapuk. Az oszlopos béllet fölött vimperga (kúszóleveles háromszögű oromzat) van. A kapuk fölötti mezőben királygaléria lehet (vízszintes sávban egymás mellé helyezett fülkeszobrok). A központi mezőt hatalmas rózsaablak tölti ki, felette esetenként teherhárító csúcsív van. A toronytestek függőlegesen tagoltak keskeny, magas ablakokkal. A főhajó oromzatát csúcsíves, áttört törpegaléria takarja. A tornyok sisak nélküliek, néha magas gúlasisak épült rájuk.

**Társművészet:** A díszítésben növényi elemeket alkalmaztak (pl. bimbós vagy naturális levéldíszes fejezetek). Fejlett az épületszobrászat (kapuszobrok, timpanondomborművek). Az ablakkal áttört falfelületeket színes üvegablak borítja, a falfestés szerepe korlátozott.

*(http://www.eptort.bme.hu/doc/kozepkor/pdf/ke12.pdf)*